**Veresegyház Város Önkormányzata Képviselő-testületének …/2024. (IV. ….) önkormányzati rendelete az önkormányzat sport feladatairól és a helyi sporttámogatásról**

Veresegyház Város Önkormányzat Képviselő-testülete a sportról szóló [2004. évi I. törvény 55. § (6) bekezdés](https://njt.hu/jogszabaly/2004-1-00-00#SZ55@BE6)ében kapott felhatalmazás alapján, az Alaptörvény 32. cikk (1) bekezdés a) pontjában, továbbá Magyarország helyi önkormányzatairól szóló [2011. évi CLXXXIX. törvény 13. § (1) bekezdés 15. pont](https://njt.hu/jogszabaly/2011-189-00-00#SZ13@BE1@PO15)jában meghatározott feladatkörében eljárva a következőket rendeli el:

**1. Általános rendelkezések**

**1. §** (1) Veresegyház Város Önkormányzata kinyilvánítja, hogy a sportoláshoz való jog gyakorlását közérdeknek, a sporttevékenység támogatását közcélnak tartja.

(2) A szabadidő tartalmas eltöltését célzó, verseny– és élsport, szabadidősport körébe tartozó sporttevékenységeket olyan értékhordozó tevékenységeknek tekinti, amelyek a lakosság életminőségét javítják.

**2. A rendelet célja**

**2. §** (1) A rendelet célja, hogy meghatározza Veresegyház Város Önkormányzata (a továbbiakban: Önkormányzat) kötelező és önként vállalt sportfeladatait és kötelezettségeit, valamint biztosítsa a sporthoz való jog gyakorlásának feltételeit, a Veresegyházon működő sportegyesületek, sportcsoportok, szabadidősport klubok működésének támogatását, az utánpótlás-nevelés és a diáksport feltételeinek elősegítését, támogatását.

(2) Az Önkormányzat sportfeladatai ellátása során támogassa a sportrendezvényeket, az előre nem tervezett sporteseményeket, az önkormányzat tulajdonában lévő sportlétesítmények üzemeltetését, felújítását, fejlesztését, valamint sportlétesítmények építését.

**3. A rendelet hatálya**

**3. §**(1) A rendelet hatálya kiterjed

a) a Veresegyházon székhellyel rendelkező sportszervezetekre,

b) a nem veresegyházi székhelyű, de programjaikat, rendezvényeiket részben vagy egészben a település lakosainak javára megvalósító sportszervezetekre,

c) a Veresegyházon működő köznevelési intézményekre,

d) a helyi sporttevékenység megvalósításában résztvevő magánszemélyekre, civil szervezetekre, valamint

e) az önkormányzati tulajdonban lévő sportlétesítményekre, azok fenntartóira és működtetőire.

(2) E rendelet alkalmazásában sportszervezet a sportról szóló [2004. évi I. törvény (a továbbiakban: sporttörvény)](https://njt.hu/jogszabaly/2004-1-00-00) szerinti sportszervezet.

**4. Az Önkormányzat sporttal kapcsolatos feladatai és kötelezettségei**

**4. §** Az Önkormányzat kötelező és önként vállalt sportfeladatainak eredményes és hatékony ellátása érdekében az e rendeletben szabályozottak szerint hasznosítja a sportingatlanait, támogatja a helyi sporttevékenységet, keretet biztosít a megvalósításához szükséges feltételrendszernek, és megteremti a sport támogatására rendelt források felhasználásának átlátható, egyenlő feltételeket biztosító kereteit.

**5. §** Az Önkormányzat

a) meghatározza a helyi sportfejlesztési koncepciót, és gondoskodik annak megvalósításáról,

b) az [a) pont](https://or.njt.hu/eli/731278/r/2023/20#SZ5@BE0@POA)ban foglalt célkitűzéseivel összhangban együttműködik a sportszervezetekkel, sportszövetségekkel,

c) támogatja az iskolai testnevelés és sporttevékenység gyakorlása feltételeinek megteremtését,

d) elősegíti a fogyatékkal élők sportolási lehetőségeit,

e) támogatja és szervezi a családok szabadidős sportolási lehetőségeit, elősegíti a mozgásgazdag életmóddal kapcsolatos felvilágosító tevékenységet,

f) támogatja az utánpótlás sportot és lehetőségeihez mérten segíti a helyi sportszervezetek alapvető működési feltételeinek megteremtését,

g) az óvodákban, a városi intézményekben és a lakosság körében közreműködik a sport népszerűsítésében,

h) ellátja az állami sportinformációs adatszolgáltatással összefüggő feladatait.

**6. §** (1) Az Önkormányzat a tulajdonában lévő sportlétesítmények sport célú hasznosítását Veresegyház Város Önkormányzat Képviselő-testületének az önkormányzat vagyonáról és a vagyonnal való gazdálkodás szabályairól szóló 13/2007. (XI.7.) sz. önkormányzati rendeletének szabályai szerint hasznosítja. A sportegyesületekkel, sporttevékenységet folytató civil szervezetekkel az önkormányzat tulajdonában lévő sport céljára szolgáló létesítmények tartós és rendszeres használatának feltételeit illetően megállapodásokat köt.

(2) Az önkormányzat tulajdonában lévő sportlétesítmények adatait az [1. melléklet](https://or.njt.hu/eli/731278/r/2023/20#ME1) tartalmazza.

**5. A sporttevékenység finanszírozása**

**7. §** Az Önkormányzat lehetőségeinek megfelelően támogatja a városi sporttevékenységet, sporttal foglalkozó helyi szervezeteket, valamint a sporttevékenységet is végző költségvetési szerveit.

**8. §** (1) Az Önkormányzat a helyi sport támogatására fordított összeg nagyságát – anyagi teherbíró képességére figyelemmel – az éves költségvetési rendeletében határozza meg. A költségvetési rendeletben meg kell határozni a sportcélú támogatásokra fordítható összeget, valamint a sportlétesítmények működtetésének költségeit.

(2) A sportszervezetek támogatásának lehetséges módjait, a pénzbeli és természetbeni támogatás feltételeit, a pályázati eljárás szabályait az államháztartáson kívüli források átadásáról és átvételéről szóló szabályok szerint kell meghatározni.

(3) Támogatási célok elsősorban:

1. sportegyesületek, szabadidősport klubok működési támogatása,
2. utánpótlás-nevelés működési támogatása,
3. működési feltételek (nevezési díj, bírói, játékvezetői díj, sportorvosi vizsgálat díja, a felkészüléssel, versenyzéssel összefüggő utazási, szállás, étkezési költségek, a felkészüléssel, versenyzéssel összefüggő sporteszközök beszerzésének, javíttatásának költségei) biztosítása,
4. diáksport támogatása,
5. rendezvénytámogatás,
6. előre nem tervezett sportesemények támogatása,
7. pályázati önrész biztosítása.

(4) A működési **feltételek**, a **sportrendezvények**, és az **előre nem látható sportesemények** támogatására, az éves költségvetési tételen belül, külön-külön keretet kell biztosítani, és annak elnyerésére külön-külön pályázatot kell benyújtani.

(5) Alanyi jogon részesülhet támogatásban az a 18 év alatti, valamint a tanulói jogviszonnyal rendelkező 18 évet betöltött személy, aki a Veresegyházon működő, bejegyzett sporttevékenységet végző jogi személyiségű sportszervezet, oktatási és nevelési intézmény, iskolai sportkör tagja.

(6) Egyedi elbírálás alapján részesülhet támogatásban

1. az a 18 év alatti, vagy tanulói jogviszonnyal rendelkező, 18 év feletti Veresegyház színeiben induló, de veresegyházi lakcímmel nem rendelkező, illetve a veresegyházi lakcímmel rendelkező, de nem Veresegyházon bejegyzett sportegyesületben sportoló,.
2. olyan egyedi (pl. íjászat, darts, autó-motor, kutyás, extrém, lovas) sportot űző, felnőtt korú személy, vagy felnőtt korúakat foglalkoztató sportcsoport, aki tevékenységével a fiataloknak lehetőséget és példát mutat, a város jó hírét öregbíti országhatáron belül-és kívül.

(7) A TAO támogatásra jogosult látvány csapatsportágakat működtető egyesületek, sportcsoportok csak olyan támogatásra nyújthatnak be igényt, amire TAO támogatást nem kapnak.

(8) A létszámukban és/vagy sportteljesítményeikben kiemelkedő sportegyesületekkel, (kiemelt státuszú) sportcsoportokkal az önkormányzat évente külön megállapodást köt a támogatás mértékéről és folyósításának rendszerességéről, az ellenőrzés, elszámolás és a beszámolási kötelezettség meghatározása mellett.

(9) A Képviselő-testület vagy a polgármester egyedi döntés alapján egyszeri támogatást biztosíthat.

(10) Támogatás nem vehető igénybe

1. edzői, dolgozói bérek fedezetére,
2. sportlétesítmények működési (rezsi, karbantartás, felújítás, stb.) költségeire.

(11) A támogatás mértéke függ

1. a sportszervezet utánpótlás-nevelés területén végzett tevékenységétől, annak színvonalától, elért eredményeitől.
2. az adott sporttevékenységet rendszeresen végzők számától, ezen belül a 18 év alattiak, a 18 év feletti tanulói jogviszonnyal rendelkezők, valamint a sportcsoportban a veresegyházi lakosok számától, arányától.
3. igazolt tagdíjbevételük mértékétől.
4. igazolt éves bérleti díj kifizetésük mértékétől.
5. a sportszervezet átlátható, ellenőrizhető, törvényes gazdálkodásától.
6. a város számára, a sportszervezettől kért adatok szolgáltatásának pontosságától, annak tartalmi minőségétől.
7. a helyi sporttal foglalkozó sportkoncepció kialakításában történő aktív, konstruktív együttműködésüktől.
8. a sportot népszerűsítő, városi szintű sportrendezvényekben való aktív szerepvállalásuktól, (önálló rendezvények szervezése, illetve az önkormányzat által kezdeményezett rendezvényeken történő részvételük, aktivitásuk).
9. a sportszervezetben dolgozó képzett edzőinek számától és végzettségük fokától.
10. hetente tartott foglalkozások számától-időtartamától

**6. Pályázat kiírása**

**9. §** (1)A tárgyévi költségvetés kihirdetését követően a költségvetésben biztosított előirányzat terhére a sportért felelős Bizottság a sportszervezetek részére

1. működésük támogatására
2. sportrendezvény szervezésének támogatására

pályázatot ír ki.

(2) A működési támogatás kizárólag az alábbi célokra használható fel:

1. sportlétesítmény használat költségeire
2. versenyen való részvétellel összefüggő utazási költség,
3. sportverseny nevezési díj,
4. sportolók részére sportfelszerelés, sporteszköz, sportruházat vásárlásának költsége,
5. versenyen való részvétellel összefüggő szállásdíj,
6. sportmarketing költségek,
7. sportszakember képzés,
8. sportorvosi / orvosi költségek,
9. játékvezetői költségek,
10. versenyrendezéssel kapcsolatos költségek,
11. technikai feltételek biztosítása.

(3) A sportrendezvény szerevezésére irányuló támogatás kizárólag az alábbi célokra használható fel:

1. Létesítmény használat költségeire,
2. versenyen való részvétellel összefüggő (meghívott kiemelt személy) szállásdíja, utazás költsége,
3. sportorvosi / orvosi költségek, játékvezetői / verseny bírói díjak,
4. sportverseny nevezési díj,
5. a rendezvényen részt vevők ellátása (frissítő pont, ásványvíz, gyümölcs),
6. a rendezvény nyerteseinek díjazása,
7. versenyrendezéssel kapcsolatos technikai eszközök bérleti költségei
8. rendezvénnyel kapcsolatos marketing költségek.

(4) A pályázat benyújtására és elbírálására vonatkozó szabályokat Veresegyház Város Önkormányzatának Az önkormányzati támogatások rendjéről szóló 21/2023. (VI.22) sz. ök. rendelete tartalmazza.

**7. A sportlétesítmények üzemeltetése és annak támogatása**

**10. §(**1) Az Önkormányzat tulajdonában lévő sportlétesítmények üzemeltetési költségeihez való támogatás nyújtásáról és a támogatás nagyságáról a költségvetési rendelet elfogadásakor - a Képviselő-testület dönt.

(2) Az Önkormányzat az éves költségvetésében, lehetőségei szerint biztosítja a tulajdonában lévő sportlétesítmények felújításának, fejlesztésének költségét.

(3) Az Önkormányzat - lehetőségei szerint - önrészt biztosít az új városi sportlétesítmények építéséhez.

**8. Veresegyház Város Érdemes Sportolója Díj**

**11. §** (1)Az Önkormányzat önként vállalt sportfeladatai keretében minden évben Veresegyház Város Érdemes Sportolója Díjat adományoz a kiemelkedő sporteredményt elérő egyéni sportolóknak és sportcsapatoknak, melynek fedezetét az éves költségvetési rendeletében biztosítja.

(2) A Veresegyház Város Érdemes Sportolója Díjat kiérdemlő sportolóit az önkormányzat

sportreferense – a sportegyesületek, sportklubok – javaslata alapján a sportért felelős Bizottság választja meg.

(3) A díjak átadása minden év március 15. napján történik.

(4) A díjban részesülő kupát és oklevelet vehet át.

(5) A díjhoz kapcsolódó oklevelet a polgármester és a jegyző írja alá.

**9. „Élen a sportban, élen a tanulásban” elismerő cím**

**12. §** (1) Az Önkormányzat önként vállalt sportfeladatai keretében minden évben „Élen a sportban, élen a tanulásban” elismerő címet adományoz a kiemelkedő tanulmányi és országos vagy nemzetközi sport eredményeket elért tanulók részére, mely költségének fedezetét éves költségvetési rendeletében biztosítja.

(2) Az „Élen a sportban, élen a tanulásban” elismerő cím elnyerésére a sportért felelős bizottság pályázatot ír ki.

(3) A pályázaton indulhat az a Veresegyházon működő általános- vagy középiskolával tanulói jogviszonyban álló tanuló, aki

a) az általános iskola 1-7 évfolyamos és középiskola 7-12. évfolyamos tanulója és tárgyévet megelőző év április 1. és tárgyév április 30. közötti időszakban

b) általános iskola 8. évfolyamos diák tárgyévet megelőző év április 1. és tárgyév május 31. közötti időszakban

országos bajnokságon vagy nemzetközi versenyen egyéniben vagy csapatban 1.-6.helyezést ért el, és tanulmányi átlaga a tárgyévig lezárt tanéveket és a tárgyév tanévének I. félévi eredményét tekintve 4,7 vagy annál jobb.

(4) A pályázat benyújtását a szülő az osztályfőnök egyeztetésével vagy az edző kezdeményezheti.

(5) A benyújtott pályázatokat a sportért felelős bizottság bírálja el.

(6) A díjakat az érintett tanulók a tanévzárón, végzős diákok a ballagáson vehetik át.

(7) Az általános iskolai tanulmányait befejező tanulók közül – a tantestület döntése alapján 1 fiú és 1 lány emlékserleg díjazásban is részesül.

**13. §** A díjakat a sportért felelős Bizottság elnöke, akadályoztatása esetén a bizottság elnökhelyettese vagy az elnök által megbízott személy adja át.

**10. Záró rendelkezések**

**14.§** Ez a rendelet 2024. …………….- n lép hatályba.

*1. melléklet a …/2024. (IV. ….) önkormányzati rendelethez*

| **Veresegyház Város Önkormányzat tulajdonában lévő sportingatlanok** | | | | |
| --- | --- | --- | --- | --- |
| **Sorszám** | **Ingatlan címe** | **Helyrajzi száma** | **Megnevezés** | **Terület nagysága** |
| 1 | Veresegyház Csokonai utca 2/A. | 627 |  |  |
| 2 | Veresegyház Újiskola u. |  |  |  |
| 3. | Sport utca |  | Juhász Ferenc Sportcsarnok |  |

ÁLTALÁNOS INDOKOLÁS

Magyarország helyi önkormányzatairól szóló 2011. évi CLXXXIX. törvény (továbbiakban Törvény) 13. § (1) bekezdés 15. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a sport és ifjúsági ügyek.

A sportról szóló 2004. évi I. törvény 55. § (6) bekezdése a tízezernél több lakosú helyi önkormányzatok számára kötelezővé teszi, hogy a helyi adottságoknak megfelelően a sporttal kapcsolatos részletes feladatokat és kötelezettségeket, valamint a költségvetésükből a sportra fordítandó összeget rendeletben határozzák meg.

Veresegyház Város Önkormányzata e törvényi kötelezettségének eleget téve Veresegyház Város Önkormányzatának Sportfejlesztési Ideiglenes Bizottsága javaslatát figyelembe véve megalkotta az önkormányzat sport feladatairól és a helyi sporttámogatás rendjéről szóló rendeletét, melyben a részletes feladatok mellett meghatározásra került a sporttámogatás rendszere, valamint a sportban kimagasló eredményeket elért sportolók díjazásának feltételrendszere is.